มันนี่ทูเดย์
โอนเงินผ่านเบอร์มือถือ
19 พ.ค. 2559

โอนเงินผ่านเบอร์มือถือ
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ได้ร่วมกับ บริษัท ไฟเซิร์ฟ อิงค์ ผู้ให้บริการด้านโซลูชั่นเทคโนโลยีบริการทางการเงิน ยกระดับบริการโมบายแบงก์กิ้งใหม่ หรือบัวหลวงเอ็มแบงก์กิ้ง ให้เข้าถึงบริการทางการเงินได้ทั้งผ่านโทรศัพท์มือถือ แท็บเล็ต และแอปเปิ้ล วอตช์ รวมทั้งเสริมบริการชำระเงินแบบ Peer-To-Peer (พีทูพี) ผ่านมือถือ โดยให้โอนเงินหรือจ่ายเงินด้วยการใช้หมายเลขโทรศัพท์ของผู้รับเงินพร้อมบริการข้อความและการแจ้งเตือนลงบนแอพนี้ด้วย
แคมเปญบัตรเครดิต
ธนาคารธนชาต ออกโปรโมชั่นชวนสมัครหักบัญชีอัตโนมัติผ่านบัญชีเงินฝากเพื่อชำระค่าบัตรเครดิต เพื่อเพิ่มความสะดวกให้แก่ผู้ถือบัตรโดยไม่มีค่าใช้จ่าย หมดปัญหาลืมจ่ายค่าบัตร ผู้สนใจสมัครวันนี้ จะได้รับเงินคืนสูงสุด 200 บาท/ราย/โครงการ โดยโอนเข้าบัญชีเงินฝากภายใน 90 วัน นับจากวันที่มีรายการหักบัญชีอัตโนมัติเพื่อจ่ายค่าบัตรเครดิตธนชาตครั้งแรก เริ่มตั้งแต่วันนี้-31 ม.ค. 2560